Αρ. πρωτ: 762/11.9.21

Προς: ΠΙΣ, ΗΔΙΚΑ, Υπουργείο Υγείας

Κοινοποίηση: ΙΣ Ελλάδας

ΘΕΜΑ: Πλαστά πιστοποιητικά εμβολιασμού

Ο Ιατρικός Σύλλογος Αιγίου παρακολουθώντας την πραγματικά ανησυχητική τάση αυξημένης ανεύρεσης όλο και περισσότερων πλαστών πιστοποιητικών υγείας, διαπίστωσε (χάρις στην παρατηρητικότητα του ταμία του ΙΣ) ότι στο σύστημα της ΗΔΙΚΑ υπάρχουν αρκετά διαβλητά σημεία, που μπορούν από επιτήδειους να χρησιμοποιηθούν για χάλκευση αποτελεσμάτων RAPID και μοριακών PCR test για την ανίχνευση του κορονοϊού.

Φαίνεται ότι μέσα από αυτό το διαβλητό σύστημα καταγραφής αποτελεσμάτων, είναι δυνατό όσοι έχουν συμφέρον είτε οικονομικό είτε γιατί είναι αντιεμβολιαστές, να εκμεταλλεύονται τις ανεπάρκειες του συστήματος δημιουργώντας ένα τεράστιο πρόβλημα στην αξιοπιστία των πραγματικών στατιστικών στοιχείων σχετικά με το πόσοι ακριβώς είναι θετικοί και έχουν νοσήσει, ή αντίστροφα πόσοι είναι πλασματικά αρνητικοί.

Έχουμε επίσης την αίσθηση ότι βρέθηκαν αρκετοί θετικοί σε RAPID test το τελευταίο διάστημα, χωρίς επιβεβαίωση με μοριακό έλεγχο, έλεγχοι που έγιναν είτε από ιατρούς είτε από φαρμακοποιούς, προκειμένου αυτοί που υποβάλλονται σε test να φαίνονται ως νοσήσαντες για να αποφύγουν τον εμβολιασμό, ενώ το ίδιο διάστημα δεν ήταν σε καραντίνα και εργάζονταν κανονικά.

Ο ΙΣ Αιγίου θέτει τα παρακάτω ερωτήματα:

* Ισχύει πως κάθε ιατρός ιδιώτης ή ΕΣΥ, με πρόσβαση στο σύστημα καταγραφής αποτελεσμάτων, μπορεί να αλλάξει το αποτέλεσμα τόσο του rapid όσο και του PCR στην αντίστοιχη καρτέλα ‘’εργαστηριακή διερεύνηση’’;
* Ισχύει πως η παραπάνω αλλαγή μπορεί να γίνει ακόμα και πριν βγει το αποτέλεσμα; Δηλαδή με το που θα δημιουργηθεί η καρτέλα ασθενούς μπορεί ο γιατρός να ορίσει το αποτέλεσμα;
* Ισχύει πως η αλλαγή γίνεται και αφού βγει το αποτέλεσμα όσες φορές θέλει ο καθένας;
* Ισχύει πως μπορεί ένας ιατρός σε δημόσιο νοσοκομείο να έχει πρόσβαση για αλλαγή αποτελέσματος ακόμα και άλλου συναδέλφου;
* Ισχύει πως με ψευδώς θετικό τεστ μπορεί να εκδοθεί πιστοποιητικό νόσησης λόγω του ότι τα δεδομένα βρίσκονται στην ΗΔΙΚΑ;
* Ισχύει πως πολλές φορές στην πράξη επειδή στα επείγοντα των νοσοκομείων υπάρχει μεγάλος φόρτος εργασίας, και τους κωδικούς συνταγογράφησης των επιμελητών και των διευθυντών χρησιμοποιούν οι ειδικευόμενοι που βγάζουν και το μεγαλύτερο μέρος της δουλειάς, (για εξοικονόμηση χρόνου παραμένουν ενεργοί οι προηγούμενοι λογαριασμοί εισόδου) και έτσι κάποιος εκτός ιατρικού επαγγέλματος με γνώση του συστήματος ΗΔΙΚΑ να αλλοιώσει αποτέλεσμα στο όνομα κάποιου συναδέλφου;
* Αν τα παραπάνω ισχύουν, ποιος έλεγχος έχει γίνει και πώς μπορεί η ΗΔΙΚΑ να διασφαλίσει την αξιοπιστία των δεδομένων τη στιγμή που ο καθένας μπορεί να αλλάξει το αποτέλεσμα κατά το δοκούν;

Σαν ΙΣ Αιγίου ζητάμε από τον ΠΙΣ, την ΗΔΙΚΑ, αλλά και την πολιτική ηγεσία του Υπουργείου Υγείας να πάρουν θέση και να απαντήσουν στα ερωτήματα μας.

Ελπίζουμε να μην βρεθούμε προ εκπλήξεων, αλλά φοβόμαστε πως το κακό έχει ήδη γίνει….. ας σταματήσει εδώ.

Για τον ΙΣ Αιγίου

Ο Πρόεδρος Ο Γραμματέας

Σ. Κοίλιας Δ. Κουσουρής